แบงก์รับมีสัญญาณ กับดักสภาพคล่อง
ไทยพาณิชย์เผยมีสัญญาณไทยเริ่มเข้าสู่กับดักสภาพคล่อง หลังเอกชนไม่ลงทุนทั้งที่ดอกเบี้ยต่ำ
13 มิ.ย. 2559

ไทยพาณิชย์เผยมีสัญญาณไทยเริ่มเข้าสู่กับดักสภาพคล่อง หลังเอกชนไม่ลงทุนทั้งที่ดอกเบี้ยต่ำ 
น.ส.สุทธาภา อมรวิวัฒน์ รองผู้จัดการใหญ่ ผู้บริหารสูงสุดศูนย์วิจัยเศรษฐกิจและธุรกิจ ธนาคารไทยพาณิชย์ เปิดเผยว่า ขณะนี้ประเทศไทยยังไม่เข้าสู่ภาวะกับดักสภาพคล่อง แม้ว่าการที่อัตราดอกเบี้ยของไทยจะคงอยู่ในระดับที่ต่ำมาเป็นเวลานาน แต่ปรากฏว่าภาวะเศรษฐกิจฟื้นตัวช้า อย่างไรก็ตามไทยไม่ได้มีปัญหาภาวะเงินออมล้น (Saving Glut) ที่เป็นตัวสะท้อนความไม่เชื่อมั่นใช้จ่าย โดยพบว่าผู้บริโภคจำนวนมากมีการมองหาการลงทุนที่เสี่ยงขึ้น เพื่อแลกกับผลตอบแทนที่สูงขึ้น
“แม้ขณะนี้ยังไม่ถึงจุดที่เป็นกับดักสภาพคล่อง หรือเงินออมล้น เหมือนที่เกิดในยุโรปและญี่ปุ่นที่เป็นสังคมผู้สูงอายุและมีเงินออมสูง แต่ไทยก็เริ่มมีสัญญาณที่ใกล้เคียงขึ้นเรื่อยๆ เช่น ภาคเอกชนไม่ลงทุน ทั้งที่ภาวะดอกเบี้ยอยู่ในระดับต่ำ ขณะที่อัตราผลตอบแทนสูงหายไปจากตลาด” น.ส.สุทธาภา กล่าว
ทั้งนี้ การบรรเทาปัญหาสภาพคล่องล้นนั้น จะต้องมีความต้องการเงินลงทุน ซึ่งต้องอาศัยภาครัฐในการสร้างความเชื่อมั่น นำลงทุนโครงสร้างพื้นฐาน ซึ่งขณะนี้ภาครัฐมาถูกทางแล้ว
สำหรับการปล่อยสินเชื่อที่ชะลอตัวลงเป็นสาเหตุให้สภาพคล่องล้นหรือไม่นั้น น.ส.สุทธาภา กล่าวว่า เนื่องจากสถาบันการเงินต้องระมัดระวังความเสี่ยงในการปล่อยสินเชื่อเป็นธรรมดาในภาวะเศรษฐกิจซบเซา ขณะเดียวกันสินเชื่อจะเติบโตหรือไม่ ขึ้นอยู่กับความต้องการของภาคธุรกิจด้วย โดยประเมินว่าครึ่งหลังของปีนี้ หากการลงทุนภาครัฐยังไม่เห็นผล เศรษฐกิจไทยก็น่าจะยังทรงตัวเช่นเดียวกับครึ่งปีแรก ทำให้ปัญหาสภาพคล่องส่วนเกินล้นระบบยังคงดำรงอยู่
น.ส.สุทธาภา กล่าวว่า ธนาคารไทยพาณิชย์ปรับประมาณการเศรษฐกิจไทยปีนี้โตเพิ่มเป็น 2.8% จากเดิม 2.5% ไม่ใช่ตัวเลขที่สูงนัก เป็นอัตราเติบโตเท่ากับปีก่อนหน้าที่เศรษฐกิจชะลอตัว โดยไตรมาสแรกปีนี้ผลิตภัณฑ์มวลรวมในประเทศ(จีดีพี) โต 3.2% ฉะนั้นช่วง 3 ไตรมาสของปีนี้ จีดีพีน่าจะเติบโตลดหลั่นลงมา ทำให้แนวโน้มสภาพคล่องในระบบจะยังสูงต่อเนื่องไปจนถึงปลายปี และจะเป็นระดับนี้ต่อไปจนกว่าจะมีการลงทุนเกิดขึ้น
นอกจากนี้ ค่าเงินบาทสิ้นปี 2559 ยังคงประมาณการไว้ที่ 37 บาท/เหรียญสหรัฐ แม้เงินบาทเริ่มแข็งค่าขึ้นมาอีกครั้ง หลังจากตลาดเงินคาดว่าเฟดจะเลื่อนการขึ้นดอกเบี้ยไปเป็นเดือน ก.ย. แต่ธนาคารยังคงมุมมองว่าเฟดจะขึ้นดอกเบี้ยเดือน ก.ค.นี้